**NB! Denne malen gjelder for søknader som sendes inn i 2021.   
Tidligere versjoner av malen skal ikke brukes.**

**Mal for prosjektbeskrivelse for demonstrasjonsprosjekt i næringslivet**

**Viktig**

Dette er en veiledning for hvordan dere skal beskrive prosjektet dere søker om midler til. Dere skal beskrive alle hoved- og underpunktene i malen, og i den rekkefølgen som er satt opp. Behold overskriftene og slett hjelpetekstene. Som det står i utlysningen, vil søknaden ikke bli behandlet om dere ikke beskriver alle punktene.

Prosjektbeskrivelsen er et obligatorisk vedlegg til det elektroniske søknadsskjemaet, heretter bare kalt søknadsskjemaet. Merk at punktene i søknadsskjemaet har egne veiledningstekster.

Noe av informasjonen som dere legger i søknadsskjemaet skal dere utdype her i prosjektbeskrivelsen. Samtidig skal noe av informasjonen om søker og samarbeidspartnerne utdypes i partnerskjemaene. Det kan derfor være lurt å fylle ut søknadsskjemaet, prosjektbeskrivelsen og partnerskjemaene i parallell.

**Formalkrav**Prosjektbeskrivelsen skal være maksimalt 10 sider. Det er ikke mulig å laste opp en prosjektbeskrivelse som er lenger. Formatet skal være stående A4 med 2 cm marg, enkel linjeavstand og 11-punkts Arial, Calibri eller Times New Roman (som benyttet i denne malen). Det kan benyttes 9-punktsfont for referanser og figurtekster.

**Generell veiledning**

Prosjektbeskrivelsen består av fire deler:

* **DEL 1: Innovasjonen**  
  Her beskriver dere innovasjonsideen og potensialet for verdiskaping. Dere skal også gi en oversikt over prosjektdeltagerne og deres roller og interesser i prosjektet.
* **DEL 2: FoU-aktivitetene**  
  Her beskriver dere FoU-aktivitetene som dere søker støtte til. Dere utdyper også prosjektmålene, prosjektoppgavene, budsjettet og tidsrammene som dere har skrevet i søknadsskjemaet.
* **DEL 3: Plan for implementering og utnyttelse av FoU-resultater**Når prosjektet dere søker oss om midler til er ferdig, skal resultatene realiseres. I denne delen beskriver dere implementeringsplanene for verdiskaping i bedriftene og andre tiltak for å utnytte FoU-resultatene.
* **DEL 4: Øvrige opplysninger**  
  Her gir dere øvrige opplysninger som vil ha betydning for hvordan vi behandler søknaden.

**Prosjektbeskrivelse for innovasjonsprosjekt i næringslivet**

**DEL 1: Innovasjonen**

**1. Overordnet idé**Beskriv visjonen for verdiskaping (innovasjonsideen) som er utgangspunktet for prosjektet. Hvilke behov skal dekkes, hvilke nye muligheter skal realiseres, og/eller hvilke problemer/utfordringer skal løses?

**2. Innovasjonsinnhold**

Gjør det klart hva slags innovasjon det dreier seg om:

* nye eller endrede produkter/tjenester
* nye eller endrede metoder eller prosesser for produksjon/leveranse/distribusjon
* nye eller endrede former for ledelse/organisering/arbeidsforhold/kompetanse
* nye eller endrede forretningsmodeller

Beskriv vesentlige nyhetselementer i innovasjonen og hvordan dette representerer noe nytt for bedriften(e) i prosjektet og markedet, både nasjonalt og internasjonalt. Sammenlign med eksisterende situasjon, for eksempel konkurrerende løsninger, slik at det som er nytt kommer klart og tydelig frem.

Beskriv og begrunn hvordan innovasjonen kan bidra til nye løsninger eller skape nye markedsmuligheter i en nasjonal og internasjonal sammenheng.

**3. Verdiskapingspotensial**  
Verdiskapingspotensialet er et uttrykk for de forventede økonomiske gevinstene av prosjektet (f.eks. i form av ny omsetning, reduserte kostnader og økt produktivitet) etter gjennomført industrialisering og/eller kommersialisering på grunnlag av de resultatene dere oppnår. I dette punktet skal dere beskrive det samlede verdiskapingspotensialet innovasjonen vil ha for alle bedriftene som er med i prosjektet, og dessuten kort beskrive hver enkelt bedrifts verdiskapingspotensial. Kommenter avkastningsnivået sammenlignet med bransjen/markedet.Dere skal vurdere potensialet opp mot de samlede kostnadene til dette prosjektet og andre tiltak og investeringer som er nødvendige for å realisere innovasjonen, dvs. også utover dette prosjektets varighet og kostnader.

I vedlegget partneropplysninger skal hver av bedriftene utdype og begrunne sitt verdiskapingspotensial.

Merk: Nytte for ANNET næringsliv og samfunnet for øvrig skal beskrives i Del 3, punkt 10.

**4. Prosjektdeltagere og samarbeidskonstellasjon**

**4.1. Prosjektpartnere som utfører og/eller finansierer FoU-aktiviteter**

Gi en oversikt over virksomhetene/organisasjonene som skal delta i prosjektet, og beskriv kort hver av disse partnernes rolle og interesser i prosjektet. Ta med alle prosjektpartnere som vil utføre og/eller finansiere FoU-oppgaver i vesentlig omfang. Gruppér og beskriv prosjektdeltagerne slik:

1. **Bedrifter i Norge som skal utnytte prosjektets FoU-resultater i sin verdiskaping (B1, B2,…).**

Merk at vi regner offentlige foretak med industriell eller forretningsmessig virksomhet som bedrifter.

For hver bedriftspartner (B1, B2, ...) skal dere kort formulere bedriftens rolle i prosjektet.

1. **FoU-leverandører (F1, F2,…)**

FoU-leverandør er en aktør som utfører kontraktsfestet FoU-arbeid på oppdrag for prosjektansvarlig eller for samarbeidspartnere. Det kan være norske og/eller utenlandske forskningsorganisasjoner (universitets- eller høyskolemiljø, forskningsinstitutt o.l.) eller andre leverandører av FoU-tjenester som skal delta med kompetanse og/eller vitenskapelig utstyr som er nødvendig for å gjennomføre prosjektets FoU-aktiviteter. I søknadsskjemaet skal FoU-leverandørene være angitt med rollen "kun utførende".

For hver FoU-leverandør (F1, F2, …) skal dere gi en kort, faglig begrunnelse for deres medvirkning i prosjektet.

1. **Andre prosjektpartnere (O1, O2, …)**

Dersom andre typer partnere, for eksempel enheter i offentlig sektor som ikke er foretak, eller bedrifter i utlandet, vil delta i prosjektet, skal dere omtale det her. For hver slik partner (O1, O2, ...) skal dere kort beskrive hvordan de deltar i prosjektet og begrunne hvorfor de er med. Dersom disse partnerne skal utføre FoU-oppgaver, må dere forklare hvordan de skal finansiere denne innsatsen: som egenfinansiert innsats, gjennom finansiering fra andre prosjektpartnere eller gjennom støtte fra Forskningsrådet.

**4.2. Annet samarbeid**

* Dersom prosjektet vil ha FoU-samarbeid med andre aktører enn dem som er omtalt under 4.1, skal dere kort beskrive dette samarbeidet.
* Planlagt kontakt med andre nasjonale prosjekter eller koblinger til internasjonale samarbeidsordninger kan dere nevne her.
* Hvis prosjektet vil benytte bestemte underleverandører for visse oppgaver, må dere gi nærmere opplysninger om dette her. En underleverandør er en aktør som leverer varer og/eller utfører tjenester i prosjektet på oppdrag fra prosjektansvarlig og/eller eventuelle samarbeidspartnere, og som ikke er samarbeidspartner eller FoU-leverandør.
* Beskriv hvilke vurderinger som er gjort om behov for internasjonalt samarbeid.

Merk:Det er bare de partnere som skal involveres i FoU-aktivitetene, utdypet i del 2, som skal beskrives i dette avsnittet.. Eventuelle andre aktører som bare skal bidra i implementeringen av FoU-resultatene, skal omtales i del 3 av prosjektbeskrivelsen.

**DEL 2: FoU-aktivitetene**

**5. Mål**Bruk her samme tekst som i feltet "Prosjektets hovedmål og delmål" i søknadsskjemaet, altså:

* Formuler et konkret og etterprøvbart hovedmål for FoU-aktivitetene, dvs. til resultatene som dere forventer i løpet av prosjektperioden.
* Formuler punktvis også etterprøvbare delmål som leder frem til hovedmålet.

Det er viktig at det fremgår klart hvilke FoU-resultater som dere forventer.

**6. Prosjektutfordringer og FoU-metode**

* Beskriv de sentrale FoU-utfordringene i prosjektet og avgrens problemstillingen, slik at behovet for å utvikle ny kunnskap eller ny teknologi fremgår tydelig. Se dette i sammenheng med tilgjengelig kunnskap eller teknologi for å vise hvordan prosjektet vil bygge på relevant og oppdatert kunnskap («state of the art»). Opplys om dere har søkt i vitenskapelig litteratur, patentdatabaser eller lignende.
* Beskriv hvor piloteringen/demonstrasjonen skal gjennomføres og hva som skal gjøres i detalj.
* Redegjør for angrepsmåte og metodevalg.
* Beskriv spesielle forhold (Risiko knytte til utvikling eller teknologi) som kan gjøre det vanskelig å nå målene for prosjektet.

**7. Prosjektplan**

I dette kapitlet skal dere utdype innholdet i tabellen "Hovedaktiviteter og milepæler i prosjektperioden" under "Framdriftsplan" i søknadsskjemaet. Husk at beslutningspunkter som kan innebære viktige veivalg i prosjektgjennomføringen må være med som milepæler i denne tabellen.

**7 a)** **Hovedaktiviteter/arbeidspakker i prosjektet**

En hovedaktivitet/arbeidspakke skal omfatte FoU-oppgaver som *enten* faller inn under kategorien "Eksperimentell utvikling" *eller* under kategorien "Industriell forskning". Et demonstrasjonsprosjekt vil i hovedsak ha aktiviteter som faller inn under kategorien "Eksperimentell Utvikling". [Definisjonen av disse to begrepene](http://www.forskningsradet.no/no/Statsstotteregelverket/1254004171884) står i regelverket for statsstøtte til FoU.

Beskriv hver hovedaktivitet (H1, H2 osv., som er angitt i tabellen i søknadsskjemaet) med følgende punkter:

* Tittel på hovedaktiviteten
* FoU-kategori: Enten "Eksperimentell utvikling" eller "Industriell forskning"
* Hvilken prosjektpartner som er ansvarlig for å gjennomføre hovedaktiviteten
* Faglig innhold: Kort beskrivelse av utviklingsaktiviteten, herunder metodikk og forventede FoU-resultater

Vis prosjektflyten og sammenhengen mellom hovedaktiviteter og milepæler, for eksempel i form av et Gantt-diagram.

**7 b) Prosjektets kostnadsbudsjett fordelt på hovedaktiviteter**

Bruk tabellen nedenfor til å oppsummere hvordan dere fordeler de samlede prosjektkostnadene for hovedaktivitetene beskrevet i avsnitt 7a). Kostnadene skal samsvare med beløpene på linjen "Totalsum" i tabellen "Kostnader pr. prosjektpartner pr. hovedaktivitet" i søknadsskjemaet. Tilføy linjer i tabellen etter behov.

**Tabell 7 b)**

|  |  |  |  |  |
| --- | --- | --- | --- | --- |
| ***Nr.*** | ***Tittel på hovedaktivitet/arbeidspakke*** | ***Kostnads-***  ***budsjett***  ***(1000 kr)*** | ***Kostnad: Industriell FoU*** | ***Kostnad: Eksperimentell utvikling*** |
| H1 |  |  |  |  |
| H2 |  |  |  |  |
| ….. |  |  |  |  |
| **Sum** | ***Hele prosjektet*** |  |  |  |

Merk: Kostnadene for hver hovedaktivitet skal i sin helhet enten skal være "Industriell FoU" eller "Eksperimentell utvikling", derfor må alle kostnadene for hver hovedaktivitet plasseres i den aktuelle kolonnen.

**7 c)** **Kritiske milepæler for FoU-aktiviteten**

* Beskriv nærmere de viktigste milepæler som er angitt i tabellen "Hovedaktiviteter og milepæler i prosjektperioden" i søknadsskjemaet.

**7 d) Organisering og styring av prosjektet**

* Beskriv kort hvordan dere skal organisere og styre prosjektet, og forklar hvordan dette passer til prosjektets mål og oppgaver. Begrunn valg av prosjektleder.
* Bruk tabellen nedenfor til å vise hvilke hovedaktiviteter hver prosjektpartner som er nevnt under punkt 4.1 vil delta i, og hvilken partner som er ansvarlig for hver hovedaktivitet. Stryk eller tilføy linjer i tabellen etter behov.

**Tabell 7 d) Fordeling av oppgaver og ansvar i prosjektet**

|  |  |  |  |
| --- | --- | --- | --- |
| ***Partner*** | ***Navn på partner*** | ***Ansvarlig for hovedaktivitet:*** | ***Deltar også i hovedaktivitet:*** |
| B1 |  | (Hx, ...) | (Hy, Hz, …) |
| B2 |  |  |  |
| … |  |  |  |
| F1 |  |  |  |
| F2 |  |  |  |
| … |  |  |  |
| O1 |  |  |  |
| … |  |  |  |

**8. Finansiering**Om dere ønsker å utdype finansieringstabellene i søknadsskjemaet, kan dere gjør det her.

Forskningsrådets støtte til demonstrasjonsprosjekt i næringslivet gis med hjemmel i Statsstøtteregelverket. Vi forutsetter at samarbeidspartnerne i prosjektet bidrar til finansieringen av prosjektet ved selv å dekke en andel av prosjektkostnadene. Vær oppmerksom på følgende:

* Vi forutsetter at FoU-leverandører ikke står i avhengighetsforhold til noen av samarbeidspartnerne, dvs. at de må operere på armlengdes avstand fra disse. FoU-leverandører skal ikke bidra til finansieringen av prosjektet.
* En samarbeidspartner i prosjektet kan ikke være FoU-leverandør i prosjektet – eller omvendt.
* Kostnader ved eventuell egenfinansiert innsats fra "andre prosjektpartnere" (O1, O2,… i punkt 4.1) vil ikke inngå i grunnlaget for tildeling av Forskningsrådets støtte til prosjektet.
* Eventuell kontantfinansiering fra "andre prosjektpartnere" (O1, O2,..) i offentlig sektor vil bli betraktet som offentlig støtte, ref. "Andre offentlige midler" i tabellen "Finansieringsplan" i søknadsskjemaet.

**DEL 3: Plan for implementering og utnyttelse av FoU-resultater**

**9. Realisering av verdiskaping hos bedriftspartnerne**Når prosjektet er over – eventuelt underveis i prosjektet – skal dere realisere resultatene og verdiskapingspotensialet beskrevet i del 1, punkt 3. I dette avsnittet skal prosjektansvarlig skissere en forretningsplan (for nytt produkt/ny tjeneste) eller en implementeringsplan (for nye forretningsmodeller, nye produksjonsprosesser eller andre resultater i bedriften).

Planen skal omfatte både tiltak som gjennomføres parallelt med FoU-aktivitetene (for eksempel for å ta i bruk resultater som oppnås underveis), og planer for videre implementering etter at dette prosjektet er avsluttet. Aktuelle stikkord:

* håndtering av immaterielle rettigheter
* vurderinger av konkurranseforhold og markedsrisiko
* behov og planer for investeringer
* behov og planer for partnerskap for kommersialisering eller industrialisering
* behov for utvikling av forretningsmodeller

Angi viktige milepæler eller beslutningspunkter, gjerne illustrert med Gantt-diagram eller lignende. Merk: Det er altså IKKE milepælene for selve prosjektet som dere søker midler til som skal omtales her. Disse skal beskrives i Del 2, punkt 7c).

**10. Samfunnsøkonomisk nytteverdi og bidrag til bærekraftig samfunnsutvikling**

Beskriv hvilken betydning prosjektets resultater kan ha utover nytte for bedriftspartnerne, for eksempel for andre deler av næringslivet, brukere og kunder, for FoU-miljøers kompetanseutvikling eller for samfunnet for øvrig.

Forskningsrådet skal støtte utvikling av kunnskap og løsninger for å møte nasjonale og globale bærekraftsutfordringer og bidra til næringsutvikling som gir økt bærekraft og grønn konkurransekraft.

Redegjør for hvordan prosjektet kan bidra til en sannsynlig og vesentlig positiv effekt innenfor en eller flere sentrale bærekraftsutfordringer, uten å at det oppstår skadevirkninger på andre områder.

Merk at nytteverdien for bedriftspartnerne i prosjektet skal fremgå i Del 1, punkt 3.

**11. Formidling og kommunikasjon**Beskriv eventuelle planer for å formidle resultater utover spredning som skjer ved bedriftenes implementering av innovasjonen. Opplys om eventuelle planer for formidling som kan gjøre ny kunnskap og/eller nye løsninger tilgjengelig for andre.   
 **DEL 4: Øvrige opplysninger**

**12. Etikk og samfunnsansvar**Vurder om det er etiske problemstillinger knyttet til å gjennomføre prosjektet og det å utnytte resultatene. Dette omfatter også eventuelle miljøkonsekvenser eller andre forhold som kan reise spørsmål knyttet til bedrifters samfunnsansvar. Dersom det er slike problemstillinger knyttet til prosjektet, beskriv hvordan disse vil bli ivaretatt. Se [Forskningsrådets forskningsetiske krav](https://www.forskningsradet.no/om-forskningsradet/forskningspolitikk/forskningsetiske-krav/).

**13. Rekruttering av kvinner, kjønnsbalanse og kjønnsperspektiv**Dersom prosjektet vil bidra til Forskningsrådets generelle mål om rekruttering av kvinner eller kjønnsbalanse i prosjekter, skal dere beskrive det her. Dersom kjønnsperspektiv er relevant for innholdet i forskningen, beskriv hvordan dette hensynet er ivaretatt.

**14. Utlysningsspesifikke tilleggsopplysninger**Har dere tidligere søkt om støtte til dette prosjektet fra den løpende utlysningen av demonstrasjonsprosjekter og fått avslag? Da skal dere her fortelle hvilke endringer dere har gjort i prosjektbeskrivelsen siden den forrige søknaden, og si noe om hvor vesentlige de endringene er.